
פסק דין
הנשיאה דבורה ברלינר – אב"ד
1. 
ערעור על פסק דינו של בית משפט השלום בתל-אביב (כב' השופטת ד' רייך שפירא) בת.פ. 8043/07, בו הורשע המערער בעבירה של לקיחת שוחד - עבירה לפי סעיף 290 לחוק העונשין, התשל"ז- 1975 (להלן: החוק) ונדון ל-  30 חודשי מאסר, מתוכם 15 לריצוי בפועל והיתרה מאסר על תנאי וכן קנס בסך 15,000 ₪.    
הערעור שלפנינו מכוון כנגד ההרשעה ולחילופין כנגד חומרת העונש. 
2. 
להלן תמצית העובדות הצריכות לברור הערעור:
ד"ר יעקב (ג'קי) סרוב, יליד 1954, רופא בכיר ומומחה ברפואה דחופה (להלן: המערער או סרוב) כיהן בתקופה הרלוונטית לכתב האישום כמנהל מחלקת מיון פנימי בבית החולים איכילוב בתל- אביב. בנוסף לתפקידו כרופא בשירות הציבורי וכמנהל חדר המיון ניהל המערער קליניקה, בה קיבל פציינטים באופן פרטי בשעות אחר הצהריים. 
עבור ביקור פרטי בקליניקה  גבה בין 800-1000 ₪ לטיפול. 
כתב האישום שהוגש נגד המערער ייחס לו עבירה של קבלת שוחד בסכום של כ- 3000 ₪, בשלוש הזדמנויות שונות, בין השנים 2005-2006. השוחד, על-פי הנטען, ניתן לו בתמורה לקידום וטיפול ביוסף (אסי) אבוטבול (להלן: אבוטבול) בבית החולים בתאריכים 21.9.05, 30.10.05 ו –7.11.06. ההכרות בין סרוב לאבוטבול נעשתה, כעשור קודם, באמצעות אשר שטיימן (להלן: שטיימן), סוחר תכשיטים וחברם של אבוטבול ואחיו. המערער טיפל באבוטבול ואחיו באופן פרטי ולאחר הטיפול נותק הקשר בין המערער לאבוטבול לתקופה של 7 שנים. המערער לא טיפל באבוטבול במהלך זמן זה והאחרון לא ביקר בקליניקה בכל התקופה- עד לתאריכים והאירועים נשוא כתב האישום. 
בתאריכים 21.9.05 וב- 30.10.05, לאחר תיאום מוקדם בינו לאבוטבול, המתין המערער לאבוטבול, לבקשתו של האחרון, בפתח חדר המיון של בית החולים בעת שאבוטבול הגיע למקום. יחד עם המערער המתין לאבוטבול גם קב"ט בית החולים עמיר ליטווין (להלן: ליטווין). לטענת ההגנה, המתין ליטווין כחלק "מנוהל טיפול באישיות בעייתית" והנחיות הביטחון שקיימות בבית החולים. על קיומו של נוהל כזה - נחלקו הצדדים ועל-כך בהמשך. מכל מקום, המערער ליווה את אבוטבול במהלך כל הבדיקות במחלקת המיון הפנימי ובמחלקות אחרות בבית החולים, תוך שהוא מוודא עם גורמי הטיפול השונים שאבוטבול ייבדק ויטופל מיידית, מבלי להמתין בתור. תמורת מעשים אלו, נטען בכתב האישום, העביר לו אבוטבול, לקליניקה הפרטית, שוחד כספי בסך של 800- 1000 ₪ במזומן, כל פעם, באמצעות שטיימן. 
עוד נטען בכתב האישום, כי למעלה משנה לאחר מכן, בתאריך 7.11.06, עת שהה אבוטבול במעצר בית, במהלך חקירה שהתנהלה נגדו ונגד אלברט סיטבון (להלן: סיטבון) בחשד כי הם עומדים בראש ארגון פשיעה ומבצעים עבירות לפי חוק למאבק בארגוני פשיעה תשס"ג- 2003, הורה אבוטבול לסיטבון ליצור קשר טלפוני עם המערער ולבקש ממנו כי יתקשר אליו. המערער התקשר אל אבוטבול, אשר טען בפניו כי הוא אינו חש בטוב, ובתגובה הזמין אותו המערער לחדר המיון. אבוטבול יצא ממעצר הבית ללא אישור והגיע למיון. גם הפעם, המתין לו המערער בפתח חדר המיון וטיפל בענייניו. באותו מעמד, נטען, מסר אבוטבול, למערער 800 ₪ במזומן. בהמשך אותו יום ובתמורה לשוחד שקיבל, התקשר המערער, לדרישת אבוטבול למפקח שלי נמרוד שהינו חוקר ביאחב"ל, וציין בפניו כי אבוטבול ביקר במיון באותו היום (ת/1). שיחת הטלפון של המערער למשטרה (ת/1) עוררה, על פי עדותו של רפ"ק גדעון גבאי, את החשש כי הוא מאוים ועל כן בתאריך 12.11.06 הגיעו אנשי היאחב"ל לחדר המיון ותיחקרו את המערער במטרה לבדוק אם מופעלים עליו איומים. תשובותיו של המערער (ת/2) הפריכו את החשש. בהמשך לאירועים אלה, נטען בכתב האישום כי בתאריך 13.11.06, לאחר שהתברר לאבוטבול כי המערער התקשר למשטרה אולם לא ציין בפניהם כי עניינו של אבוטבול היה "דחוף", כפי שאבוטבול דרש ממנו, הורה אבוטבול לסיטבון בשיחת טלפון, לגשת למערער ולקחת ממנו חזרה את הכסף שנתן לו ביום 7.11.06 (ראה תמלול האזנת הסתר ת/16 ו- ת/17). שיחה מפלילה זו הינה המקור לפתיחת החקירה נגד המערער בגין קבלת שוחד ביום 17.4.07. המערער זומן לחקירה ביאחב"ל ונחקר תחת אזהרה, אז מסר את הודעתו (להלן: ההודעה או ת/3). ההודעה ת/3 מהווה בדיעבד אחד ממוקדי המחלוקת בין הצדדים, וגם נושא זה יובהר בהמשך.
בשל מעשים אלה, כאמור, הואשם המערער, בהיותו עובד ציבור, בלקיחת שוחד מאבוטבול בעד פעולה הקשורה בתפקידו. 
באשר לאירועים מיום ה- 21.9.05 וה- 30.10.05 הודה המערער שפעם או פעמיים קיבל בקליניקה באמצעות שטיימן, כסף שאבוטבול שלח לו, אולם לטענתו המדובר בתמורה לגיטימית המגיעה לו בעבור שירות פרטי- יעוץ טלפוני, שנתן לאבוטבול. באשר לאירוע מיום 7.11.06 כפר המערער כי ביקש כסף מאבוטבול. לטענתו, הוא לא היה מעוניין בכסף אך לא רצה "להסתבך" עם אבוטבול. אבוטבול הגיע לבית החולים והתלונן על כאבי בטן. המערער בדק אותו והשאירו בחדר המיון הכירורגי. לפני שאבוטבול עזב את בית החולים הוא דחף לכיסו של המערער 800 ₪. המערער היה מעוניין שאבוטבול יעזוב את המקום במהירות, חשש לסרב לו שמא סירובו יעליב את אבוטבול ואף חשש לדווח על כך להנהלת בית החולים. 
בית משפט קמא, דחה את גרסתו של המערער והרשיעו, כאמור, בקבלת שוחד.
3.
עיקר ממצאיו העובדתיים והמשפטיים של בית משפט קמא:
באשר לאירועי ה- 21.9.05 וה- 30.10.05
1. סרוב קיבל משטיימן 1600 ש"ח עבור טיפולו באבוטבול בשני המועדים הנ"ל, כאשר במונח "טיפול", הכוונה לליווי אבוטבול וזירוז הליכים עבורו במיון בבית החולים: קביעה זו נכונה בין אם הסכום הועבר אליו בשני תשלומים ובין אם בתשלום אחד. הסכום הנ"ל התקבל אצל סרוב לאחר שני "הטיפולים" הראשונים וקודם ל"טיפול" השלישי ב- 7.11.06 (הכרעת הדין עמ' 123). 
2. נדחתה הטענה כי הכסף שולם לו בתמורה לטיפול פרטי, שמהותו יעוץ טלפוני, והקביעה היא כאמור כי מדובר בטובת הנאה לאבוטבול, שעניינה זירוז הליכים וטיפול בבית החולים. ככל שהטענה מתבססת על גירסתו של שטיימן קבע בית המשפט כי: "בתקופה הרלוונטית וגם לא שבע שנים קודם לה, אבוטבול לא היה בקשר עם הנאשם ולא טופל על ידו לא בקליניקה ולא בשום מקום אחר. שטיימן לא ידע היכן בתאריכים הרלוונטיים טיפל הנאשם באבוטבול (בביה"ח או בקליניקה) ולא ידע מה מהות הטיפול. כך שלאמרתו הוודאית, כביכול, שהתשלום היה עבור טיפול פרטי אין על מה שתסמוך. לדעתי שטיימן אמר כך כהגנה מפני עבירת התיווך לשוחד שהוטחה בו, ואני דוחה אותה". 
3. באשר לגירסתו (הזהה) של המערער בנושא זה (דהיינו כי הכסף הגיע לו עבור שירות פרטי / יעוץ טלפוני שיעץ לאבוטבול בשיחות שקדמו לבואו למיון בתאריכים 21.9.05 ו- 30.10.05): מדובר בגרסה כבושה, שהועלתה לראשונה בבית המשפט מבלי שהמערער נתן הסבר לכבישתה. זאת ועוד: טענתו של המערער לפיה מהותו של הייעוץ הטלפוני, דהיינו:  שמיעת תלונותיו של אבוטבול ותוצאות הבדיקות שנבדק, המלצה באשר לנטילת תרופות והפנייה לרופא קופת חולים- מצדיק את התמורה האמורה - אינה סבירה.  שוויו של יעוץ טלפוני אינפורמטיבי אינו עולה לכדי מחירו של טיפול אישי בקליניקה (800- 1000 ₪): "טיפול אישי בקליניקה, כרוך בדרך כלל, בנוסף לשיחה עם פציינט, בבדיקה גופנית, ברישום אמנזה רפואית, בקביעת דרך הטיפול, בהחלטה באשר לצורך בבדיקות נוספות ומהותן, בהפניה לרופא מומחה בתחום אחר, ברישום תרופות וכיו"ב, כל אלה בנוסף לרישום ההכנסה ותשלום מיסים כנדרש על פי חוק." 
4. אין מחלוקת כי המערער לא הוציא קבלה בעבור הסכום שקיבל. תחילה טען כי נמנע בשל טעות ובהמשך אמר שפעל כך על פי עצת רואה חשבון לפיה אין צורך להוציא קבלה עבור תקבול כזה ודי ברישום ההכנסה ברובריקת "ייעוצים". בעניין זה קבע בית-משפט:  "הטענות רחוקות מלשכנע... הנאשם מנהל קליניקה מודע לחובתו לנהל ספרים, לדווח על הכנסותיו ולהנפיק קבלות על כל תשלום שמשולם לו. אילו באמת האמין, שהתשלום שקיבל מאבוטבול חוקי ומגיע לו עבור עבודה לגיטימית, שאיננה קשורה לעבודתו בבית חולים, אין לי כל ספק שהיה שולח לאבוטבול קבלה ומציג את העתקה בבית המשפט. ואם באמת פעל על פי יעוץ שקיבל מרואה חשבון, היה מציג את ספריו ומוכיח, שבתאריכים הרלוונטיים רשם ברובריקת "ייעוצים" את הסכומים שקיבל, גם אם לא נקב בשמו של אבוטבול. ועל מנת להסיר כל ספק בנושא זה היה מעיד את רואה החשבון שיאשר טענתו לעניין צורת הרישום והפטור מהחובה להוציא קבלה. העדרן של הוכחות כה בסיסיות לא יכול להיות מקרי."
5. ספק אם קיים בבית החולים "נוהל טיפול באישיות בעייתית" המקדם טיפול במיון בחולה שהוא בגדר "אישיות בעייתית". גם אם הוא קיים- ספק אם הוא מיושם בפועל. מכל מקום, גם אם היה נוהל כנטען, לא הנוהל היה בבסיס התנהלותו של המערער כלפי אבוטבול "אילו אכן היה הנוהל מנחה אותו הוא לא היה שוכח את קיומו, היה מפנה את חוקריו לקב"ט... ולא כובש גרסתו מבלי להסביר מדוע." לא הוכח ולא נטען כי הנוהל תאם את אירוע ה- 7.11.06. מכל מקום, "שורת ההגיון מחייבת, שפינויו הזריז של חולה בעייתי מביה"ח הוא בתחום אחריותו של הקב"ט, האמון על בטחון ובטיחות, ושלא של הרופא האמור לטפל בחולים הרבים הצובאים לפתחה של מחלקת מיון פנימי בבית חולים ציבורי כה גדול הממוקם בטבורה של העיר תל אביב".  
6. סיכום ביניים לעניין שני האירועים הראשונים: "כל אלה מבססים את המסקנה שגם אם קיים בביה"ח נוהל, אין לו ולא כלום עם התנהלותו של הנאשם כלפי אבוטבול, שהיתה בגדר טיפול פרטי בתוך ביה"ח, ושוללים טענת הנאשם שלא ידע בעת שקיבל משטיימן את הכסף שדרש מאבוטבול, שהכסף הוא בעד הליוויים והעזרה המיוחדת שעזר לאבוטבול בתאריכים 21.9.05 וה- 30.11.05" ([30.10.05- ד.ב.].
באשר לאירוע מיום ה- 7.11.06:
7. בית משפט קמא דחה, כך יש להבין, את הגירסה כי אבוטבול "דחף" בתאריך זה את הכסף לכיסו של המערער: "לא ברור לי מדוע אמירת האמת הנטענת, שאבוטבול שם את הכסף בכיסו, מפחידה יותר מהדברים שהנאשם אמר בהודעה ת/3" (עמ' 122 להכרעת הדין). בלי קשר לאופן המדוייק בו התקבל הכסף – דחה בית משפט קמא את גירסת הפחד המשתק שהשתלט שהשתלט על המערער בשעת קבלתו: "גרסת הפחד המשתק שהשתלט על המערער כשכסף נדחף לכיסו איננה מקובלת עלי". אליבא דבית משפט קמא, הטענה לא הועלתה בחקירה ואין הסבר לכבישתה. תשובתו בענין זה לפיה "החקירה שלי היא שאלה ותשובה ... אני פחדתי להגיד להם שאסי נכנס אלי ושם לי את הכסף" לא משכנעת, כמו גם הטענה כי נמנע מלפרט בחקירה את נסיבות קבלת 800 ₪, עקב אדישות החוקר. אבוטבול לא הפנה למערער שום איום, הסכנה לא היתה ממשית ומיידית ולא מנעה מהמערער מלפנות ישירות לרשויות חרף חששותיו. מכאן, שההגנה לא הרימה את הנטל המוטל עליה, להתקיימותם של אחד משני הסייגים לאחריות פלילית מכוח סעיף 34יב' לחוק דהיינו: הגנת כורח לבדה או בצירופה להגנת טעות במצב דברים.  
משקלה הראיתי של ת/3:
8. באשר לת/3 אין לקבל את טענת ההגנה לפיה משקלה הראיתי של ההודעה נמוך ביותר. חרף אי ההתאמות וחוסר ההיגיון שבחלק מתשובותיו של המערער בחקירה, כמשתקף מת/3, הרי ש"מכלול בחינתה במבחנים המשפטיים שפורטו לעיל, העדפת עדויות החוקרים ודחיית הסבריו של הנאשם מחמת חוסר אימון, באשר לבלבול ופחדו בזמן החקירה, מביאים למסקנה, שלא מחמת לחץ פנימי הודה הנאשם... כי אם מרצונו, תוך שהוא חש בושה וכלימה על כך שבעבור תמורה עלובה, שאיננה יותר מ"נזיד עדשים" וויתר על כבודו וקיבל סכומים זעומים מאבוטבול, כעולה מהודעתו ת/3 שאני נותנת לה משקל ראייתי מלא." 
באשר לשאלת קיומו של "דבר מה נוסף" להודאה ת/3
9. יש לראות בדבריו של שטיימן בהודעתו ת/13 ותוכנן המפליל של שיחות ההקלטה המתועדות של אבוטבול בתמלילים ת/16 ו- ת/17 כדבר מה נוסף להודעת המערער ת/3. באשר לת/13- מדובר בהודעה שהתקבלה בהסכמה (שטיימן לא העיד) גרסתו של שטיימן ולפיה המערער ביקש ממנו לדאוג לתשלום החוב שאבוטבול חייב לו, היא ראייה חיצונית שיש בה לאמת את הודאתו של המערער בת/3. גם תמלילי ההאזנה ת/16 ו- ת/17, התקבלו ללא התנגדות,  וניתן לקבוע ללא היסוס  שאבוטבול שוחח עם סיטבון. אבוטבול בהופיעו בבית המשפט לא העיד אולם לא שתק וקולו זוהה בוודאות וללא ספק. בהעדר הסברים מצד אבוטבול לדבריו הנשמעים בשיחות ת/16 ות-17 האמרות מתקבלות כפשוטן ומקבלות משקל ראייתי מלא. קבלתן היא מכוח סעיף 10א' לפקודת הראיות [נוסח חדש], תשל"א-1971 (להלן: הפקודה). 
משכך, ובהסתמך על ממצאים אלה הרשיע, כאמור, בית משפט קמא את המערער בלקיחת שוחד. 
4.
הערעור:
א. 
ככלל, טוען המערער יש להבחין בין התשלום (או שני התשלומים) שמסר שטיינמן למערער במרפאתו הפרטית, לבין התשלום שנעשה על יד אבוטבול בבית החולים ולבוחנם במנותק זה מזה: התשלום במרפאה הפרטית איננו קשור בשום צורה ודרך לביקור כלשהו של אבוטבול בבית החולים ומדובר בתשלום כדין, שבינו לבין שוחד אין ולא כלום. תשלום זה שהועבר למערער באמצעות שטיימן במרפאתו הפרטית במועד בלתי ידוע בשנת 2005, הינו בעבור טיפול פרטי (ראה ת/13) בטרם הגיע אבוטבול לחדר המיון בימים 21.9.05 וה- 30.10.05. לעומת זאת, התשלום השני ניתן על ידי אבוטבול בבית החולים במפתיע: אבוטבול הניח את הפתק עם שם ומספר טלפון על שולחן המערער ודחף 800 ₪ לכיסו העליון של חלוקו, בהיותו יושב במשרדו בחדר המיון הפנימי ולאחר תום הבדיקה. מהלך זה נועד לכפות על המערער את שיחת הטלפון בינו לבין חוקרי יאחב"ל (נשוא ת/1) לצורך "אישור" רטרואקטיבי, כדי להצדיק באמצעותו, בדיעבד, את הפרת מעצר הבית בו היה מצוי אותה עת. המדובר באקט השולל כל אפשרות לייחס למערער עבירה פלילית של לקיחת שוחד. המדובר ב"עסקה חד- צדדית" מצידו של אבוטבול. בטיעון בפנינו, שם הסנגור את הדגש על אירוע זה, כאשר לטענתו, לו היה בית משפט קמא משתכנע בכך שלא התגבשו יסודותיה של עבירת השוחד באירוע המפתיע של 7.11.06- "סיכוי טוב וסביר הוא שלא היה מורשע באירועים של 2005". בעקבות הקביעה כי המערער קיבל שוחד בפועל באירוע של 2006 יצר בית משפט קמא זיקה מלאכותית בין שני אירועים- "הרחוקים ביניהם מרחק למעלה משנה וחודש ימים, ואין ביניהם שום קשר, רצף זמן, מקום או דמיון" (ההדגשה במקור- ד.ב.).  
ב.
ספציפית באשר לאירועי ה- 21.9.05 וה- 31.10.05-  הודעתו של שטיימן (ת/13), לפיה העביר אלף שקל עבור טיפול פרטי צריכה להתקבל כמות שהיא. ת/13 הוגשה בהסכמה על ידי שני הצדדים ללא חקירה בבית המשפט ומשכך בכל מקרה של ספק בהבנת דבריו של שטיימן אמור הספק לפעול לטובתו ולא לחובתו של סרוב. בית משפט קמא הסתייג מדבריו של שטיימן בת/13 כי המדובר בתשלום עבור טיפול "פרטי" ובכך שגה. מסקנתו של בית משפט קמא ולפיה משלא ידע שטיימן לפרט היכן ומתי טיפל סרוב באבוטבול אין בסיס לטענה כי מדובר בטיפול פרטי - אינה מבוססת. המערער שלל בעדותו כי פנה לשטיימן בבקשת תשלום כלשהו שאינו בעבור טיפול פרטי והבהיר כי הטיפול הפרטי ניתן על ידו לאבוטבול בטרם הגעתו לחדר המיון. משמועד התשלום למערער באמצעות שטיימן נותר בלתי ידוע, לא ניתן לקבוע כי התשלום היה בעד ובקשר לביקורי אבוטבול במיון, בתאריכים 21.9.05 ו- 30.10.05. כל ספק שנותר, אם נותר, באשר לידיעתו של שטיימן באשר למהות הטיפול צריך  לפעול לטובת המערער. זאת ועוד, שטיימן דיבר בברור רק על פעם אחת בה גבה עבור סרוב אלף שקלים. רק אחרי לחץ של החוקרים אמר ש"אולי" היו שני אירועים כאלו. בית משפט קמא הסיק כי היו שני אירועים כאלו גם מעדותו של סרוב. אלא שהמערער העיד על פעמיים בהם היה אבוטבול במיון ולא על פעמיים  בהם הגיע שטיימן על מנת להעביר את התשלום.
באשר לעלות הייעוץ הטלפוני- המערער מערער על קביעת בית משפט קמא לפיה לא יתכן כי עלות יעוץ טלפוני תגיע לכדי עלות טיפול "פרונטאלי" בקליניקה, שמחירו נע בין 800- 1000 ₪.   לטענת המערער קביעת עלות השיחות נתונה בידי נותן הטיפול ומקבלו. גם אם בית המשפט מטיל ספק בנושא גובה התשלום אין בכך כדי להפוך את התשלום עבור הטיפול הפרטי לשוחד. לא היה מקום גם לקביעה לפיה שיחות הייעוץ נעשו תוך כדי עבודתו של סרוב במיון. סרוב לא נחקר על מיקום שיחות הטלפון וקביעה זו אינה מתבססת על  ראיה שהוצגה. 
סיכום ביניים:
התשלום עליו העיד שטיימן, כך נטען, ניתן למערער במרפאתו הפרטית והיה עבור טיפול פרטי שניתן לאבוטבול טרם הגעתו לחדר המיון במועדים המדוברים. התשלום ניתן ללא קשר לתפקידו של המערער בבית החולים. מסקנה זו מחויבת מההודעה ת/13 שהוגשה בהסכמה, ומעדותו של סרוב בבית המשפט.
באשר לאירועי ה- 7.11.06:  
(1)
מדובר, כך לטענת המערער, באירוע טראומטי שבו כפה אבוטבול את נוכחותו על המערער בביקור המפתיע במשרדו בתאריך 7.11.06: המערער היה שרוי במצב של הלם, חוסר אונים, השפלה ורגשי אשם. 
(2)
לא הוכחו יסודות עבירת השוחד-  אכן "המערער לא טען שאבוטבול איים עליו באופן מילולי. הטענה היא כי די היה בנוכחותו ובעצם אזכור שמו כדי להקפיא את דמו. אבוטבול הטיל אימה נוראית על המערער בעצם נוכחותו, בעצם התנהגותו, בעצם "צורת מסירת הכסף" לכיסו (ת/3) והסתלקותו המיידית; בעצם "צורת הדיבור" (ת/3) שהפטיר לעברו ("כי אני מבקש ממך"), בכל מה שייצג וסימל עבור המערער. אבוטבול הטיל אימה על המערער "בדרך אחרת", כלשון סעיף 428 לחוק העונשין, כדי להניעו לעשות את המעשה המתועד בת/1. דחיפת הכסף היתה האמצעי בו השתמש אסי אבוטבול לשם אכיפת דרישתו על המערער (המתועדת, כאמור, בת/1 ואיננה קשורה עם "ליווים" או "קיצור הליכים" בחדר המיון." (עיקרי טיעון עמ' 2-3). בית משפט קמא נמנע מלדון בשאלת התקיימותם של הרכיב הפיזי והנפשי של העבירה בנסיבות המתן והנטילה שהוכחו לפניו ולא נסתרו, ובשאלת הסימולטניות בין קבלת הכסף לבין הכוונה הפלילית. סרוב הבחין בכסף שנדחף לכיסו רק לאחר הסתלקותו המידית של אבוטבול ממשרדו (סעיף 32 לעיקרי הטעון). אקט הנחת הפתק ודחיפת 800 ₪ לכיסו העליון נועד לכפות על סרוב להתקשר למשטרה ולהצדיק, בדיעבד, את הפרת מעצר הבית בו היה מצוי אותה עת. בשפת התרבות המקובלת, דחיפת כסף לכיס מהווה אקט משפיל של בעלות. לא תתכן עבירת שוחד בכפייה, תוך הטלת אימה או בסחיטה. במקרה שבפנינו נותן השוחד התכוון לתת, אולם המקבל- אשר נכפה עליו המתת ונשללה ממנו יכולת הבחירה- לא התכוון "לקחת" שוחד. לכל אחד מהצדדים היתה כוונה שונה ולא יתכן מצב בו צד אחד כופה עצמו על האחר. "כוונתו הפלילית של אסי אבוטבול לא הדביקה את המערער ולא דבקה בו".  מכל מקום, "לא ניתן להלביש על נסיבות המתן וה"לקיחה" שלפנינו את הלכת הסימולטניות, ובפרט לא על יסוד נפשי "מדולל" בעבירת שוחד". ניתוח של ת/1 (והמזכר המתעד את שיחת המערער למשטרה ב- 7.11.06) יכול וצריך להביא למסקנה, שסרוב לא ביצע את חלקו בעבירה אלא רק אמר למשטרה שאין לו מושג מה אבוטבול רוצה ממנו. גם ההקלטות מעוררות האימה ת/16 ו- ת/17, המכילות את ניבולי הפה והזעם שהשמיע אבוטבול בפני סיטבון לאחר שנודעו לו דברי המערער בשיחתו עם חוקרי המשטרה, המתועדת בת/1, היו אמורות לחזק את הגרסה לפיה אבוטבול סחט את סרוב, ולא ראיות המחזקות את הרשעת המערער.
(3)
לא היה הגיון מצד אבוטבול לקצר הליכים בעודו מפר מעצר בית ללא אישור מהמשטרה. האינטרס שלו היה להאריך את זמן נוכחותו ולהציג את בעייתו כדחופה חמורה ומסובכת לכן לא הגיוני שהסכום ששולם היה עבור קיצור הליכים. דווקא לבית החולים ולסרוב כמנהל חדר מיון פנימי היה עניין לצמצם את זמן נוכחות ה"אישיות הבעייתית".
(4)
באשר להודעת המערער במשטרה (ת/3) מיום 17.4.07 אין להעניק משקל ראייתי להודעה זו. ההודעה משקפת לחץ פנימי, היעדר קוהרנציה, סתירות, הקשות מוזרות, חוסר יכולת להעריך את המצב ולהגיב לו, בלבול, מבוכה, דברים שלא נבראו, הכחשות בלתי הגיוניות וכיו"ב. לא ניתן להתייחס באמון לדברי המערער בה כאשר על כולם מרחפים ומתועדים, האימה שהטילה דמותו של אסי אבוטבול והפחד מפניו ומנקמתו, אם יפלילו. פעמים רבות נראים אצל קורבנות במצבי טראומה ושוק סימני אדישות והם פועלים כאוטומט. העובדה שסרוב לא רעד, בכה, הצטמרר והזיע איננה מלמדת על כך שלא פחד. העובדה שלא נועץ בעו"ד אמורה לפעול לטובתו ולא לחובתו. 
(5)
החוקרים, כך לטענת המערער, נקטו בתרגילי חקירה פסולים, ובנוסף לכך, ישנם מחדלי חקירה "שגולגלו" על גבו של המערער: ארבעת המזכרים ת/2, ת/4, ת/5 ו-ת/6 כלל לא הוצגו בפני המערער ולא ניתנה לו האפשרות להעיר עליהם, לאשרם ולחתום עליהם. עם זאת, זוקף בית משפט קמא לחובתו את העובדה ש"חרף" שהתבלבל "לא ביקש הזדמנות מהחוקרים לתקן טעויותיו 
חומרת העונש:
א.
לטענת המערער, קיים היעדר פרופורציה והלימה בגזר הדין. 
ב.
בדחיית בקשתו של המערער כי ייערך תסקיר בעניינו עובר לגזר הדין נשללה מן המערער זכותו לטעון לביטול הרשעתו. דחיית הבקשה (לקבלת תסקיר) סיכלה את האפשרות כי תוצג בפני בית משפט קמא תמונה מלאה ושלמה בקשר למצבו הכללי של המערער ערב מתן גזר הדין ומהווה פגיעה קשה בזכויותיו, בפרט כאשר מדובר במקרה חריג ורגיש כמו זה. 
ג.
בית משפט קמא לא שקלל לקולא את העובדה כי המערער "לא עבר את העבירות בשל בצע כסף". גזר הדין יוצא מנקודת הנחה בלתי הגיונית של "היעדר מניע".  
ד.
מדובר "בחוסר הגינות אינדיבידואלי", כשאשמו היחידי של המערער הוא שלא רצה להתלונן נגד ראש ארגון פשיעה בישראל (ראה עיקרי טיעון עמ' 13 פיסקה 99).  לא אשמה מוסרית דבקה בו אלא חולשה נפשית. לא מדובר כאן על רופא המנצל מצוקת חולים ובני משפחתם. הניצול היחידי שהתרחש הוא ניצולו של אבוטבול את מצוקת המערער. הסניגורים מפנים למקרה אחר שבו מדובר ברופא עיניים שהורשע בשתיים עשרה עבירות לקיחת שוחד מחולים שהזדקקו לשרותיו (ת"פ 3693-08-08 מדינת ישראל נ' ד"ר ריחני), בו הסתפקה המדינה בהסדר טיעון ב- 9 חודשי מאסר. בית המשפט שם הטיל בפועל רק 6 חודשי מאסר שירוצו בעבודות שירות. ההשוואה מדברת בעד עצמה.   
ה.
גזר הדין מתעלם מן הזכויות שאסף וצבר המערער ב- 56 שנותיו. 
ו.
אין להדביק קלון למעשי המערער משום שלא יתכן קלון בעבירת שוחד בהעדר מניע פסול. לכן טוען המערער כי בנסיבות המיוחדות ראוי שלא תרשם לחובתו הרשעה. לחלופין, מבקש המערער שיושת עליו עונש מתון שירוצה בדרך של עבודות שרות.
דיון:
6.
עובדות כתב האישום מתחלקות בעליל ובמובחן לשתי חטיבות: 
החטיבה הראשונה עניינה הביקורים בסוף שנת 2005 בתאריכים 21.9.05 ו- 30.10.05 בחדר המיון; החטיבה השנייה היא הביקור בתאריך 7.11.06, על כל הכרוך בו. כפי שכבר הוזכר, בטיעון בפנינו ביקש הסנגור להתחיל את הדיון דווקא בביקורו של אבוטבול בחדר המיון ב- 2006 משום שלשיטתו אירוע זה "משך" אחריו גם את מסקנותיו של בית משפט קמא לעניין שנת 2005. ולא היא. נראה לי כי הדיון צריך לעסוק בעניינים לפי הסדר הכרונולוגי. קודם שנת 2005 ולאחריה שנת 2006. אין מדובר רק בכרונולוגיה אלא בנתונים ייחודיים וספציפיים לכל אחת משתי החטיבות- מה שנכון מבחינה עובדתית לגבי החטיבה השנייה לא בהכרח נכון לגבי החטיבה הראשונה והדברים יובהרו בהמשך. 
אלה הסוגיות העומדות על הפרק לעניין אירועי שנת 2005: 
א. כמה  פעמים ותמורת מה קיבל המערער כסף מאבוטבול באמצעות שטיימן?
ב. טיפול פרטי- כעולה מהודעת שטיימן ת/13 - למה הכוונה?
ג. האם היה קיים בבית-החולים, בתקופה הרלוונטית, נוהל "טיפול באישיות בעייתית"?  
ד. מה ידע המערער וכיצד התייחס לאבוטבול בשנת 2005 (ידוען או דמות מאיימת)?
ה. משקלה של ת/3 (הודעת המערער) (סוגיה זו רלוונטית הן לחטיבה הראשונה והן לחטיבה השנייה). 
ו. כפועל יוצא של ההכרעה בכל הסוגיות דלעיל, האם התשלומים שקיבל המערער עבור פעילותו בקשר לאבוטבול בשנת 2005 מהווים שוחד? 
להלן אדון בסוגיות על פי סדרן:
א. כמה  פעמים ותמורת מה קיבל המערער כסף מאבוטבול באמצעות שטיימן?
אין מחלוקת כי ב"כ הצדדים הסכימו להסתפק בדברים שאמר שטיימן בחקירתו במשטרה- ת/13 והודעתו הוגשה בהסכמה תוך ויתור על חקירה ראשית ונגדית (הגם ששטיימן התייצב בבית המשפט). שטיימן נשאל בהודעתו כדלקמן: "ש. האם העברת כספים של אסי לדוקטור ג'קי סרוב בעבור טיפולים שנתן לאסי או לפרנסואה? ת. פעם אחת אלף שקל עבור טיפול העברתי לג'קי וזה היה עבור טיפול פרטי אני לא יודע היכן הוא טיפל באסי יכול להיות שזה היה במרפאה הפרטית שלו ויכול להיות שלא." (ת/13 עמ' 2 שורות 32-36). עוד אמר שטיימן בהמשך "ג'קי [הכוונה למערער- ד.ב] אמר לי שמגיע לו מאסי 1000 ₪ אני אמרתי לאלברט סיטבון שאסי צריך להביא לי 1000 ₪ והוא הביא לי אני ספרתי את הכסף... והעברתי את זה לג'קי" (עמ' 3 שורות 50-52 לת/13). במקום אחר אמר שטיימן כי יתכן שמדובר בפעמיים ולא בפעם אחת (ראה למשל ת/13 עמ' 2 שורות 47-49 וכן עמ' 3 שורה 75). בית משפט קמא התייחס בהקשר זה לגרסתו של המערער שדיבר על פעמיים בהם העביר לו שטיימן כסף מאבוטבול. (הכרעת הדין עמ' 121 שורות 4-3 וכן עדותו של סרוב עמ' 64 ש' 10-12 עמ' 76 ש' 29-30 ועמ' 97 ש' 17 ואילך). יחד עם זאת, היתה כב' השופטת קמא מוכנה לצאת מנקודת הנחה כי מדובר בפעם אחת ולא בפעמיים כאשר לשיטתה אין משמעות למספר הפעמים. תמימת דעין אני עם בית משפט קמא כי אין משמעות לשאלה האם שטיימן הביא את הכסף לקליניקה פעם אחת או פעמיים. הדגש הוא על כך כי הסכום שהביא, בין בפעם אחת ובין בפעמיים, הוא סכום שמייצג עלות של שני טיפולים- 1600 ₪. על נתון זה למעשה לא חלקה ההגנה וכך גם נקבע על ידי בית משפט קמא.  
ב. עבור מה התקבל הכסף?
בית משפט קמא קבע, כאמור, כי התשלום הוא עבור הליווי בבית החולים ולא עבור טיפול פרטי-  שאיננו במסגרת בית החולים. על כך מלינה הסנגוריה. לטענת הסנגוריה "הצדדים קיבלו את דברי שטיימן בהודעתו כמות שהם וללא הסתייגות. ובהעדר עדות וחקירה של העד, אף בית משפט קמא היה קשור בהודעתה, כך שלא היתה בידו כל אפשרות להתרשם ממהימנות העד, לפלג את דבריו ולהסתייג מחלקם. והנה על אף האמור, נערכה בהכרעת הדין גזירה סלקטיבית של חלקי הודעת שטיימן ת/13, באופן שדברים בהודעתו שעוררו ספק באשר למטרת התשלום שנעשה למערער, פורשו לחובת המערער, תחת שהספק יפעל דווקא לטובתו" [ההדגשה במקור- ד.ב.] (עיקרי טיעון עמ' 2). לא נראה לי כי יש ממש בהשגת הסנגורים בנושא זה ואציע לחברי להותיר בעינה את קביעתו של בית משפט קמא. כנתון עובדתי, שטיימן זומן כעד תביעה, עלה על דוכן העדים והסנגוריה הסכימה לקבלת הודעתו מבלי לבקש לחקור אותו. גם התביעה הסתפקה בהודעה הכתובה. בנסיבות אלה, יש לראות את ההודעה כתשתית הראייתית שהונחה בפני בית משפט קמא. בית משפט קמא אכן איננו יכול לפסוק ממצאים בניגוד לאמור בה. יחד עם זאת, כאשר מדובר במושג כמו טיפול, שהוא מושג אמורפי בהגדרתו ו"סובל" הן את הפרוש כי מדובר בטיפול פרטי מחוץ לכותלי בית החולים במרפאה או טלפונית וכן את הפירוש כי מדובר בטיפול פרטי בתוך כתלי בית החולים, יכול וחייב בית המשפט ליצוק את התוכן הראייתי העולה, לשיטתו, ממכלול הראיות שבפניו. על סמך מכלול שיקולים, לרבות גרסתו של המערער, סבר בית משפט קמא כי לא יתכן שמדובר במתן תשלום עבור יעוץ טלפוני בלבד ונראה לי כי אין להתערב במסקנה זו. כדי להבהיר, גם הסנגוריה לא טענה כי אבוטבול ביקר בקליניקה הפרטית של סרוב במשך כעשור. לפיכך האפשרות היחידה למעט האפשרות לה טוענת התביעה (קרי מתן ליווי ו"טיפול" במסגרת בית החולים) היא אכן יעוץ טלפוני. צדק בית משפט קמא כאשר סבר כי לא יעלה על הדעת שהתשלום עבור שיחת טלפון (שאיש לא ידע לתת פרטים ביחס אליה) יהא זהה לתשלום עבור ביקור בקליניקה על כל הכרוך בכך. חוסר הסבירות הוא רק נדבך אחד מבין הנדבכים ששימשו את בית משפט קמא בהחלטתו. בית המשפט הפנה לכך כי מדובר בגרסה כבושה אשר צצה רק בבית המשפט. בהודעתו ת/3 לא טען זאת סרוב, הגם שנחקר בנושא זה באריכות. לא זו בלבד שסרוב לא טען שמדובר בייעוץ טלפוני אלא שמסר גרסה מפורטת וברורה העומדת בניגוד מוחלט לכך: "אסי היה מגיע מספר פעמים לבית חולים אני עזרתי לו להתמצאות וליויתי אותו ממקום למקום ולאחר כמה פעמים הוא היה שולח לי בתמורה דרך צד שלישי בין 800 לאלף ₪ שזה גם מה שאני לוקח על טיפול." (עמ' 2 ת/3 שורות 22-24); "ש. האם קבלת משהו או מאדם שאתה מעריך שקשור לאסי דבר כלשהוא אפילו כמתנה? ת. לא רק בתמורה לעזרתי ולטיפולים... הוא היה מעביר לי את הכספים שהגיעו לי בעד העזרה בבית החולים או לטיפולים במרפאה הפרטית." (עמ' 2 שורות 31-33); "כן הוא נתן לי 800 ₪ שעזרתי לו לקצר הליכים, לציין שלא טיפלתי בו בעצמי אבל דאגתי לזרז את שהותו שם" (מ' 3 שורות 52-53). לטענת הסנגוריה אין לייחס משקל להודעה ת/3 ויש לקבל את גרסתו של סרוב בעדותו בבית המשפט. לעניין ת/3 ומשקלה נתייחס בהמשך.  בשלב זה נסכם ונאמר כי על-פי ת/3 המצב ברור ומדובר בתמורה עבור "ליווי בבית החולים וקיצור הליכים".
הנימוק הנוסף שהעלה בית משפט קמא לעניין דחייתה של הגרסה כי המדובר בתשלום עבור ייעוץ של ממש (גם אם ייעוץ טלפוני) נשען על כך שהמערער לא רשם בספריו את התשלום שקיבל עבור אותם ייעוצים. לשיטתי נימוק זה בפני עצמו, די בו כדי לשלול את הטענה שמדובר בכסף שניתן עבור ייעוץ כדין. המערער ניהל ספרים שעל כן מן הדין היה שירשום בספריו כל סכום כסף שקיבל עבור ייעוץ. טענתו של המערער בבית המשפט היתה כי על פי ייעוץ מרואה החשבון שלו יכול היה לרשום את הסכומים ברובריקת "ייעוצים",אלא שגם זה לא נעשה. לפיכך, כאשר קבע בית משפט קמא בהקשר זה כי "הטענות רחוקות מלשכנע" אין מקום להתערב בכך. לא בכדי אמר גם הסנגור בפנינו כי "אם היינו מביאים ראיה על כך שהתשלום נרשם ב- 2005 עבור ייעוצים פרטיים והקבלה נרשמה כחוק יש לי תחושה שהייתם חוסכים מעצמכם את הטרדה שבשמיעת הערעורים. דא עקא שאין לנו קבלה כזאת." (עמ' 15 ישיבת יום 14.9.09). ועל כך ניתן רק לומר: ואידך זיל גמור. 
ג. אבוטבול בשנת 2005, על פי תפיסת המערער: ידוען או דמות מאיימת?
נראה לי כי ניתן היה לקצר בדיון בסוגיה זו שכן המסקנה היא ברורה, חד משמעית והסנגוריה למעשה לא התמודדה עימה. הממצא העובדתי הנשען על הודעת שטיימן הינו כי המערער פנה אל שטיימן ואמר לו כי אבוטבול חייב לו כסף, שטיימן פנה לאבוטבול,וכתוצאה מכך קיבל המערער אותם 1600 ₪, עבור הטיפולים בשנת 2005.  כך לא נוהג אדם מפוחד. אם אכן חשש המערער מפני אבוטבול בשנת 2005, הדעת נותנת כי יעניק את השירותים מבלי לפצות פה ויסתפק בכך כי העניין עבר בשלום. מי שדורש כסף מעיד על עצמו כי הוא איננו חושש מפני החייב. גרסתו של שטיימן היתה הגרסה היחידה שעמדה בפני בית המשפט. גם המערער עצמו לא סתר אותה במפורש (ראה גם עדותו של המערער: עמ' 64 ש' 10-12, עמ' 76 ש' 29-30 ועמ' 96 ש' 17 ואילך). בסיכומיה בבית משפט קמא הסכימה גם הסנגוריה "מקובלת עלינו עדותו של שטיימן כי כך היה" (פסקה 83 עמ' 21 לסיכומים). הסנגוריה המשיכה ואמרה בהקשר זה כי "המסקנה המתחייבת מהשתלשלות אירועים זו כי מדובר בבקשה לגיטימית בעבור טיפול פרטי שהרי לא עולה על הדעת שרופא פרטי יבקש שוחד מאבוטבול ועוד באמצעות אדם שלישי".  המעט שנוכל לומר הוא כי התשובה היא בבחינת "הפוך על הפוך" ואין בה התמודדות עם משמעות הדרישה, לעניין הטענה כי סרוב פעל כאדם מפוחד. 
ד. נוהל "אישיות בעייתית"
בית משפט קמא קבע כי לא הוכח קיומו של נוהל כאמור וגם אם היה נוהל כזה הוא לא יושם, ומכל מקום לא עמד בבסיס התנהגותו של המערער במקרים הרלוונטיים. מדובר בקביעה עובדתית מובהקת הנשענת על העדויות שנשמעו בבית המשפט לרבות עדותו של קצין הביטחון ליטווין ומנהל המיון הכירורגי ד"ר אלג'ם. הקביעה נשענת על כך שליטווין ואלג'ם  לא ידעו לספק כל פרטים ממשיים באשר לאותו נוהל ולא ידעו גם לציין אירועים אחרים שבהם יושם אותו נוהל. הסנגוריה מפנה לכך שבעדותו של ליטווין עלו שמות נוספים וכי השניים (ליטווין ואלג'ם) נחקרו רק באשר לאירועים שהמערער טיפל או היה קשור בטיפול בהם, היינו אנשים שהמערער טיפל או היה קשור בטיפול בהם. איש לא מנע מהסנגוריה לשאול כל שאלה שברצונה, שעל כן הטענה באשר להיקף החקירה אין בה ממש. 
עיון בפרוטוקול מצביע על כך שקביעתו של בית משפט קמא כי לא נמסרו כל פרטים של ממש לגבי נוהל, מדויקת ומשקפת את העדויות דלעיל. גם בנושא זה גרסתו של המערער ניתנה לראשונה בבית המשפט. יש ממש בטענת המאשימה כי התנהלותו של המערער, כפי שהוא עצמו העיד עליה, בנובמבר 2006 מצביעה על כך שלא היה נוהל, שכן, אם היה כזה, חזקה שהיה נוהג על פיו. לא היתה מחלוקת על כך שבביקור בשנת 2006 עזב אבוטבול את חדרו של המערער מבלי שאיש עקב אחריו, איש לא וידא כי הוא עוזב במהירות האפשרית את בית החולים (שזוהי מטרת הנוהל) והשורה התחתונה היא כי כל עניין הנוהל נשאר כטענה סתמית ובלתי מוכחת. 
ה. משקלה הראיתי של הודעת המערער (ת/3)
בתווך, בין הדיון באירועי החטיבה הראשונה לאירוע שבחטיבה השנייה, מצויה סוגיית משקלה של ההודעה ת/3. ת/3 היא הודעה מפורטת ומקיפה המשתרעת על 5 עמודים ופוסעת בעקבות האירועים, תוך הפנייתו של המערער לחומר החקירה שהצטבר בידי החוקרים על מנת לקבל את תגובתו. ההודעה נפתחת בשאלה כללית באשר לאופי ההכרות בין המערער לאבוטבול. המערער מגולל את סיפור ההכרות, אלא שנראה שדווקא לו (ולא לחוקר) אצה הדרך להגיע ל"ליבה", ולפרוס את הגנתו, שעל כן מבלי שנשאל מפורשות הוא מציין כי לא לקח כלום בעד "הליוויים" וכי בפעם האחרונה לא טיפל כלל באבוטבול. שורות ספורות לאחר מכן מודה כבר המערער כי עזר לאבוטבול בהיותו בבית החולים וליווה אותו ממקום למקום, ובתמורה שלח לו אבוטבול דרך צד שלישי סכומים שנעים בין 800- 1000 ₪ שזהו הסכום שהוא גובה עבור טיפול. הסנגוריה מבקשת לראות בכך (ובדוגמאות נוספות) הוכחה ל"חוסר אינטגרציה בתוכן ת/3" (סעיף 82 לעיקרי הטעון) ובאופן כללי לראות בת/3 מסמך מבולבל חסר הגיון פנימי שאין לייחס לו משקל. ולא היא. עיון בת/3 מצביע על הודעה שגולשת להודאה, משום שהמערער מעומת עם חומרי חקירה, שמאלצים אותו לסגת מהכחשה כללית (כמו הטענה שלא נטל כסף עבור ליוויים) ולהודות בעובדות. מדובר בדינמיקת חקירה מוכרת ושגרתית שכמותה ניתן למצוא פעמים רבות. לטובת המערער ניתן לומר כי הוא "מתיישר" מיד לאחר הצגת העובדות, ואינו מתמיד בהכחשתו. כך למשל ההודאה כי אכן עזר לאבוטבול בבית החולים וקיבל עבור כך כסף, באה לאחר שהוא נשאל לגבי הכרות עם אלברט סיטבון. המערער מכחיש אומנם הכרות, אלא שנראה כי העובדה שיש בידי המשטרה מידע אמיתי על הדמויות הנוספות בפרשה (כזכור סיטבון הוא שדרש מהמערער להתקשר עם אבוטבול ב- 7.11.06 ובידי המשטרה ההקלטה) עושה את שלה. בהמשך גם מושמעות למערער השיחות והדרישה להתמודד עמן מביאה לגילויים של פרטי אמת נוספים מפיו. בניגוד לטענת הסנגוריה ההודעה אינה לוקה בחוסר קוהרנטיות. תרשים הזרימה שלה הוא אחד ועקבי- לאחר ההכחשה הסתמית הראשונית (כמפורט לעיל) ישנה הודאה רצופה ללא נסיגה בעובדות תוך ניסיון להקהות את עוקצן הפלילי: "אני מחכה לו בכניסה מלווה אותו ממחלקה למחלקה... דואג שלא יחכה בתור... את כל זה אני עושה לא על מנת לקבל כסף מאסי אלא כדי שיצא משם כמה שיותר מהר לא יעיק על הצוות ושאר המטופלים" (עמ' 4 שורות 107-108). החטא- והסברו. כאשר נשאל המערער לגבי האפשרות שעבריינים נוספים שלמו לו עבור טיפול או מסירת מידע הקשורים בעבודתו בבית החולים- הכחיש זאת המערער ועמד על שלו, ללמדך שאין מדובר באימוץ כל אפשרות מפלילה שהוצגה לו במהלך החקירה. המסקנה המתבקשת היא כי המערער אמר בדיוק מה שרצה לומר, תוך הבנת הדברים ועמידה על שלו.  גם אם קיימות סתירות (והן מועטות) אין בכך כדי לשנות את המסקנה. לא בכדי קבע המחוקק בסעיף 57 לפקודה כי "סתירות בעדותם של עדים, אין בהן, כשלעצמן, כדי למנוע את בית המשפט מקביעת עובדות לגביהן חלות הסתירות". סתירות, כמו גם פגמים אחרים בגירסה, יכולות להעיד דווקא על האותנטיות שבה, וראה לענין זה: ת"פ (ב"ש) 8122/08 מדינת ישראל נ' אבו רקייק איימן (לא פורסם, ניתן ביום 16.2.2009); ע"פ 1258/03 פלוני נ' מדינת ישראל, פ"ד נח(6) 625, 636 – 637); ע"פ 9806/05 פלוני נ' מדינת ישראל, תק-על 2007(1) 109 עמ' 114. וכן על הראיות, י' קדמי, חלק שלישי (2003) עמ' 1608 – 1610).  עיון בת/3 מצביע על כך שאין מדובר בסתירות שאינן מהותיות ואינן "בלתי אפשריות" כפי שהוגדרו על יד הסנגוריה. 
סיכום ביניים באשר לת/3: אין כל סיבה לגרוע ממשקלה של ת/3. משכך- ת/3 היא ראיה חשובה ומרכזית המצטרפת ומשלימה את שאר הראיות. באשר לחטיבת האירועים הראשונה (אירועי 2005): גם ללא ת/3 היו בפני בית משפט קמא ראיות חד משמעיות לכך שהמערער קבל שוחד. לחטיבה השנייה- נתייחס להלן, כאשר נקודת המוצא היא שניתן להסתמך על ת/3 כחלק מתשתית הראיות. 
7.
אירועי 2005 ואירוע 2006- רצף או אירועים מנותקים? 
המערער טען כי "טעה בית המשפט שמטה ביוצרו זיקה מלאכותית בין שני אירועים הרחוקים ביניהם מרחק למעלה משנה וחודש ימים, ואין בהם שום קשר, רצף זמן, מקום או דמיון." (סעיף 8 לעיקרי הטיעון). הסנגוריה ייחסה לשאלה זו חשיבות ולא בכדי. קביעה כי התשלומים בשנת 2005 היו תשלומי שוחד וכי האירוע בשנת 2006 מהווה המשך ישיר של התשלומים בשנת 2005 עולה בקנה אחד ותומך לכאורה במסקנה כי גם התשלום, שלכל הדעות ניתן למערער בשנת 2006 הוא תשלום שוחד ואין הבדל בינו לבין התשלומים של שנת 2005 לעניין זה. 
לא מצאתי שגגה במסקנתו של  בית משפט קמא, שהתייחס לכלל האירועים ברצף ולא כאירועים מנותקים. בחינת העובדות מצביעה על כך כי גם נותן השוחד קרי: אבוטבול וגם מקבל השוחד קרי: המערער, ראו בכל שלושת האירועים אירועים הנעים על אותו ציר כאשר מה שמשתנה הוא  רק נקודת הזמן הכרונולוגית. 
באשר לנותן השוחד: אבוטבול העיד בבית המשפט אולם סירב לענות על שאלות התביעה ובשלב מסוים הוכרז כעד עוין (פרוטוקול עמ' 50 שורה 2 והחלטת בית המשפט בעמ' 51 מיטום 20.7.2008). כיוון שכך, הוגשו אמרותיו ת/16 ו- ת/17, שהן תמלילי שיחות מוקלטות בין אבוטבול לסיטבון. כיוון שמדובר בשיחות מוקלטות, האותנטיות שבהן אינה יכולה להיות במחלוקת למרות שאבוטבול טען שאיננו זוכר. השיחות משקפות בעליל את העובדה שאבוטבול רואה את כל הפעמים בהם נתן כסף למערער כרצף אחד. כך למשל: בת/17 דורש אבוטבול מסיטבון שילך למערער ויקח וידרוש ממנו: "כל הכסף שלקחת כל הזמן תחזיר אותו"  ב- ת/16 מביע אבוטבול את מורת רוחו על כך שהמערער נתן עדות "שלא היית (הכוונה לאבוטבול – ד.ב.) צריך דחוף להגיע לבית חולים הבנזונה הזה..." ודורש שוב מסיטבון ש"תיקח ממנו את מה שהוא קיבל". מהקשר הדברים גם כאן ניתן להבין שהכוונה היא לכל מה שקיבל המערער לאורך הדרך. 
מתוך דברי מקבל השוחד קרי: המערער, אני רואה לצטט את השורות האחרונות של ת/3 החותמות את ההודעה. מדובר בתוספת של המערער לאחר שקרא את ההודעה וביקש "להוסיף את התיקונים הבאים..." כיוון שמדובר בתוספת של המערער אין מקום שלא לייחס לדברים משקל מלא, בנוסף למה שנאמר לעיל באשר לסוגיה הכללית של משקלה של ת/3. וכך נאמר: "ס"כ (סה"כ) הפעמים שאסי הגיע למיון היו בערך שלוש פעמים. לגבי שורה 22 אני מציין ששוב מדובר בשלוש פעמים למיטב זכרוני וחשוב לי לציין שסך כל הכספים שקיבלתי ממנו על עזרתי במיון לא עלה על 2500 ₪." קשה להעלות על הדעת ביטוי מובהק יותר להבנתו של המערער כי מדובר, כאמור, באירועים הנעים על אותו רצף, שהאחד מהווה המשכו של משנהו. לכך יש להוסיף את הנתונים האובייקטיביים ובמיוחד העובדה שללא משא ומתן קודם קיבל המערער מאבוטבול סכום זהה עבור כל אחד מהביקורים במיון מבלי להבחין ביניהם. הסנגוריה טענה כי יש טעות ברורה בקביעה שבביקור השלישי ב- 7.11.06  אבוטבול שילם למערער בעבור "ליווי וקיצור הליכים" (כנטען בכתב האישום) לאבוטבול לא היה אינטרס באותה הזדמנות לקצר הליכים. הוא הפר מעצר הבית והאינטרס שלו היה "למתוח" את הביקור בבית החולים ככל האפשר "היה לו עניין בסרבולם ולא בקיצורם... בסתר ליבו, בוודאי קיווה אפילו להתאשפז!" (סעיף 69 להודעת הערעור).  
התשובה לשאלה מה קיווה או לא קיווה אבוטבול שמורה כמובן לו בלבד. גם הסנגוריה מודעת לכך כי מדובר בהשערה לבד. זאת הן לגבי תקוות האשפוז והן לעניין רצונו בסרבול ההליכים ולא בקיצורם. באותה מידת הגיון ניתן לומר כי אבוטבול רצה רק בכיסוי חוקי ליציאה ממעצר הבית ולאו דווקא בהתמשכות ההליכים בתוך בית החולים. 
מכל מקום, יהיו מניעיו של אבוטבול אשר יהיו, התנהלותו מעידה על כך שהוא ראה בביקור השלישי את אחיהם של הביקורים הקודמים. הטענה כי התשלום בפעם השלישית היה רק עבור השיחה למשטרה אותה דרש אבוטבול מהמערער היא טענת הגנה עובדתית מובהקת שהנטל להוכחתה (ברמה של הטיית מאזן ההסתברויות) מוטל על המערער. על פני הדברים, הנסיבות כמו גם דברי המערער בהודעה, תומכים במסקנה כי התשלום ניתן בפעם זו למערער כפי שניתן לו בפעמים האחרות. 
האירוע השלישי—7.11.06
8.
האמור לעיל בעניין הרצף, מוליך ישירות לטענה המרכזית של ההגנה ולפיה בית משפט קמא לא דן בשאלה האם התקיימו רכיביה של עבירות השוחד לעניין האירוע השלישי וצמצם את הדיון לעניין התקיימותה או אי התקיימותה של הגנת הכורח. 
גם בנושא זה נראה לי כי אין מקום להתערב בהחלטתו של בית משפט קמא.
טענת הסנגוריה כי בית המשפט לא דן בשאלת התקיימותם של רכיבי עבירת השוחד באירוע ה- 7.11.06 מתבססת על הגרסה העובדתית שהועלתה על ידי המערער בבית המשפט ולפיה בתאריך זה הגיע אבוטבול אל סרוב בבית החולים לאחר תום בדיקתו בהיותו יושב במשרדו, "דחף" 800 ₪ לכיסו העליון ואגב כך הניח על השולחן פתק עם שם ומספר טלפון על מנת שסרוב יתקשר לחוקר ויאשר כי ביקורו של אבוטבול במיון נבע ממצב רפואי קשה שהצריך בדיקה מיידית במיון. על מצב עובדתי זה טענה הסנגוריה כי "היתה זו עסקה חד צדדית מצד אסי אבוטבול ולא התגבשו באירוע מפתיע וחד פעמי זה יסודות עבירת השוחד מצד המערער אשר הבחין בכסף רק לאחר הסתלקותו המיידית של אסי אבוטבול ממשרדו" (סעיף 63 להודעת הערעור). אלא, שתיאור זה איננו משקף את העובדות כפי שנקבעו בבית משפט קמא. בית משפט קמא העדיף, לעניין זה, את גרסתו של המערער בת/3 כאשר הגרסה שצוטטה לעיל הינה, כאמור, הגרסה שהועלתה בבית המשפט.  בהכרעת הדין נקבע כי הגרסה לפיה אבוטבול דחף לכיסו של המערער 800 ₪ והמערער גילה זאת רק לאחר עזיבתו, הועלתה לראשונה בהקראה. בית המשפט סבר כי המדובר ב"גרסה כבושה ומתפתחת"  (עמ' 127 להכרעת הדין) וכי אין הסבר לכך שהמערער לא העלה טענה זו בהזדמנות הראשונה. אליבא דבית משפט קמא "לא ברור לי מדוע אמירת האמת הנטענת שאבוטבול שם את הכסף בכיסו מפחידה יותר מהדברים שהנאשם אמר בהודעתו ת/3" ההסבר שסיפק המערער ולפיו נמנע מלפרט בחקירה את נסיבות קבלת הסכום עקב אדישות החוקר נדחתה על ידי בית משפט קמא. 
השאלה אם להעדיף את הגרסה שניתנה במשטרה ולא את הגרסה בבית המשפט היא שאלה עובדתית מובהקת שההכרעה בה שמורה, ככלל, לערכאה הדיונית השומעת ורואה את העד. ממילא אמרנו בכך כי ערכאת הערעור לא תמהר להתערב בהחלטה זו. בחינת מכלול הראיות שהיו בפני בית משפט קמא בסוגיה זו מצביעה שגם לגופו של עניין, ומבלי להתייחס למושכלות היסוד שהוזכרו לעיל, הספק שהטיל בית משפט קמא בגרסה זו, מעוגן היטב בחומר הראיות שהיה בפניו. 
אלה הראיות הרלבנטיות לענין זה:
1)
בחינתה של ת/3 לעומקה: מספר פעמים, ולא רק פעם אחת התייחס המערער בת/3 לענין קבלת הכסף ב-7.11.06. בכל אחת מהפעמים הללו ניתן היה לצפות כי סיפור "פיקנטי" וחריג, כמו דחיפת הכסף לכיסו תוך שהוא מבחין בכך רק בדיעבד, יסופר ובהדגשה.
הגם שהדבר כבר צויין נזכיר שוב, כי בתיקונים שערך המערער לבקשתו בת/3, התיחס לכל האירועים כמקשה אחת, ועדיין נעדר הנארטיב, שעליו בונה הסנגוריה, קרי שהוא לא היה ער כלל לקבלת השוחד, עד לאחר שאבוטבול עזב את החדר. צדקה כב' הש' קמא כאשר קבעה כי "משההין המערער לומר למשל ... זה לא מישהו שאני יכול להגיד לו שאני לא יכול לקבל את הכסף שלו" - לא היתה כל סיבה שלא יזכיר את הנסיבות הספציפיות.
ועל כורחך אתה שואל – ושמא לא הזכיר משום שלא היו דברים מעולם?
2)
לענין קבלת הכסף באותו יום, התייחס המערער גם במזכר ת/2 מתאריך 12.11.06. מדובר במזכר ארוך למדי שבו מספר המערער כי אבוטבול הגיע למיון, הוא בדק אותו ולא אותרה אצלו כל בעיה כירורגית והמערער טיפל בו במהירות האפשרית "מכיוון שאסי הגיע לבית החולים עם אדם שנראה בנוי היטב". 
ושוב: מי שאיננו מהסס לומר כי מצבו של אסי "לא היה מצב חירום" אין סיבה שלא יזכיר את העובדה כי למעשה הכסף נכפה עליו והוא הרגיש בנתינתו רק לאחר הסתלקותו של אבוטבול מן החדר. 
3) מהשיחות המוקלטות ת/16, ת/17 עולה כי  גם בעיניו של אבוטבול לא היה מה שהבחין בין כל המכלול. הסכום זהה וההתייחסות זהה. 
9.
הקביעה, ולפיה אין ממש בגירסה באשר לכך שאבוטבול כפה למעשה על המערער את לקיחת הכסף, ללא רצונו ואף ללא ידיעתו מייתרת מניה וביה את הדיון בשאלה האם התקיימו רכיבי עבירת השוחד באירוע משנת 2006.
כל טענתה של הסנגוריה בהקשר זה נשענת על הטענה ולפיה לא היתה סימולטניות בין מתן הכסף לבין הכוונה שהתגבשה, אם התגבשה, בליבו של המערער. המערער לא היה מודע לכך שקיבל כסף ומכאן שלא יכול היה להתכוון לקבל שוחד בעת שקיבל את הכסף. טול את הרכיב של היעדר סימולטניות ואין לטענת ההגנה, על מה שתסמוך. הפן העובדתי בעניין זה הוא גם הפן המשפטי. קביעה עובדתית ולפיה אבוטבול נתן את הכסף למערער ב- 7.11.06, בידיעתו של המערער, בזמן אמת, פירושה לכאורה כי המערער היה מודע לכך שהוא מקבל כסף מאבוטבול עבור השירות שקיבל בבית החולים. לכך מצטרפת הקביעה, שאף היא קביעה עובדתית, ולפיה כל שלושת המקרים מהווים רצף אחד. קביעה זו מעבירה אל המערער לפחות את הנטל הטקטי כי לא נתקיימה בלבו הכוונה הנלמדת מן המעשה, דהיינו: לקבל מאבוטבול תמורה בעבור השירות שהעניק לו בבית החולים כפי שעשה בפעמים הקודמות. המערער ניסה להרים נטל טקטי זה באמצעות הגרסה העובדתית ולפיה הבחין בכסף רק בשלב מאוחר. משנדחתה הגרסה, המסקנה המשפטית והעובדתית היא כי המערער קיבל שוחד.  נראה שכך הבין זאת גם המערער בזמן אמת, משום שבת/3 בהתייחסו לכך אמר "אני יודע שזה לא חוקי אבל מדובר באדם שנותן לי כסף ואסי זה לא מישהוא שאני יוכל להגיד לו שאני לא יכול לקבל את הכסף שלו" (משמע היה מודה היטב לכך שהוא מקבל את הכסף) ומצד שני "אני לא מכיר משהוא שהיה זורק את הכסף לפח..." 
10.
ועוד באותו ענין: לעניין הכוונה שהתגבשה או לא התגבשה בלבו של המערער- יש לבחון את התנהגותו גם בהמשך: אם אכן הבחין המערער בכסף רק מאוחר יותר ולא התגבשה בלבו ההחלטה לקחת תמורה בעבור השירות שהעניק לאבוטבול בבית החולים, הדעת נותנת כי לא יעשה שימוש בכסף זה. לא צריך כל אומץ כדי לדווח על קבלת הכסף למשטרה, או לפחות להעבירו לשימוש בית החולים מבלי שאבוטבול ידע על כך. הבחירה אינה בין זריקת הכסף לפח, לבין קבלתו לשימוש העצמי, אלא בין נכונות ורצון לקבלתו, כפי שאכן נהג המערער, ובין נקיטה בצעד שימחיש את העובדה שמדובר בכסף שנכפה עליו. אלא שלא כך נהג המערער. התנהגותו מעידה עליו כמאה עדים כי לא ראה הבדל בין הפעם הזו לפעמים קודמות.
סוף דבר באשר לפן העובדתי:
רכיביה של עבירת השוחד התקיימו בכל שלושת הפעמים. הקביעות העובדתיות לעניין דלעיל מספקות את התשובה, גם לענין זה, וגם לענין הפחד הנטען כבסיס להגנת הכורח. התמונה העולה היא כי לא פחד הכתיב את קבלת הכסף ומאום לא נכפה על המערער. אני מוכנה לקבל כי ההבנה מיהו האדם העומד בפניו הביאה לכך שאכן המערער התקשר למשטרה על פי דרישתו של אבוטבול ודווקא בעניין זה גילה יושרה מסוימת לפחות, בכך שלא טען  כי מצבו של אבוטבול היה חמור והצדיק ביקור מיידי במיון. לנושא זה אתייחס בהמשך, בדיון בשאלת הענישה. אולם, ככל שהדברים אמורים במערכת היחסים, שהתפתחה בינו ובין אבוטבול, מדובר במערכת יחסים של קח ותן. המערער העניק יחס מיוחד לאבוטבול בשהותו בבית החולים וקיבל תמורה עבור יחס זה. זוהי מערכת יחסים פשוטה ובסיסית, שעליה אסר המחוקק בסעיף 290 לחוק כאשר אסר על עובד הציבור לקבל תמורה עבור פעולה הקשורה במילוי תפקידו.  
סוף, דבר בפרק זה:
על בסיס האמור לעיל, אציע לחברי לדחות את הערעור על הכרעת הדין.    
הערעור על  העונש
11.
בגזר דין ארוך ומפורט הסוקר בהרחבה את טיעוני הצדדים ושיקולי הענישה  הרלוונטיים הטיל בית משפט קמא על המערער 30 חודשי מאסר מהם 15 חודשים מאסר בפועל והיתרה על תנאי. הסנגוריה טוענת כי גזר הדין לוקה בחוסר הלימה ופרופורציה כמו גם בחוסר חמלה ומכאן המקום להתערבותה של ערכאת הערעור. לאחר בחינה ואיזון של מכלול הטעונים שהושמעו, נראה לי כי בנושא זה, יש מקום לקבל את הערעור, הכל כפי שיובהר בהמשך.
את הדגש שם בית משפט קמא על אופייה ומשמעותה של עבירת השוחד, כמו גם על מדיניות הענישה הנגזרת מכך כפי שהיא משתקפת בפסיקתן של הערכאות השונות בישראל. בקבלת שוחד, טמון סיכון של ממש לטוהר המידות בשירות הציבורי. ההגנה על טוהר המידות, יושרו ותקינותו של שירות זה, מחייבת אמת מידה חמורה ובלתי מתפשרת כל אימת שמתגלה תופעה של שחיתות. התייחסות מקלה- מכרסמת באימון הציבור ומערערת ביסודותיה של המדינה כמדינה דמוקרטית. לעניין זה הפנתה כב' השופטת קמא בין היתר לדנ"פ 10987/07 מדינת ישראל נ' ברק כהן, שנידון בהרכב של תשעה שופטים (לא פורסם, ניתן ביום 2.3.09). ההרכב המורחב שם, שב והדגיש את הסיכונים החברתיים הגלומים בעבירות השוחד ואת מלחמת החורמה המתחייבת מכך. בין היתר, הפנתה כב' השופטת קמא גם לדבריו של מותב זה בע"פ 71800/02 דוד בן שאול איינהורן נ' מדינת ישראל (לא פורסם) (ניתן ביום 15.1.04) ולפיהם המלחמה בשוחד צריכה לשקף גם את הצורך לעקור מן השורש "כל גרורה שאולי הספיקה להכות שורשים בסביבת העבודה הקרובה והרחוקה של העבריין". 
לעניין הנסיבות "הסביבתיות" במקרה הנוכחי יש חשיבות ונחזור לנושא זה. ספציפית התייחסה כב' השופטת קמא למשמעות של מתן שוחד לרופא בשירות הציבורי. "חולה הממתין לתורו נפגע כאשר הטיפול בו נדחה בשל מתת שניתן לרופא בעבירה ובגינו עליו להמשיך ולהמתין עד שישולם במסגרת הרפואית הציבורית העמוסה לעייפה" (עמ' 170 פסקה 4). 
באשר לדמותו של המערער: 
ההגנה הציבה בפני בית משפט קמא שורה נכבדה של עדי אופי שתארו ופרטו את התנהלותו של המערער כרופא. העדים כללו עמיתים למקצוע הרפואה כמו גם מטופלים של המערער. הדגש הושם על כך שלצד השם שרכש לעצמו המערער כמי שמטפל ב"ידוענים" ובעלי שם, הוא העניק טיפול זהה ומסור גם לאנשים קשיי יום, "הומלסים", שאיש לא התעניין בהם, ועל פי העדויות גם לא נמצא מי שירצה לטפל בהם. נשמעו עדויות אופי גם באשר לתרומתו של המערער לגיוס משאבים לבית החולים, והעלאתה של רמת השירות הניתן ככלל למטופלים בחדר המיון.  הגם שהסתייג מחלק מן העדויות שנשמעו בנושא אופן תפקודו של המערער והביע ספק לגבי אמינותן (ראה למשל האמור בפסקה א' עמ' 167 שורות 9-15) לא התעלם בית משפט קמא מדמותו החיובית של המערער כפי שהצטיירה מהעדויות הנ"ל. אליבא דבית משפט קמא "אין ספק שהנאשם ראוי להערכה בגין מעשיו הטובים עד כה" (עמ' 171). לעניין הפגיעה שנגרמה לו קבע בית משפט כי "אין ספק שחייו של הנאשם הפכו לגיהנום", וכי הפגיעה היא לא רק בו אלא במשפחתו המורחבת הוריו בנותיו ואשתו.  עדיין, בשורה התחתונה, וחרף כל האמור לעיל סבר בית משפט קמא כי "הוא מחויב בענישה שאינה קשורה לפגיעות העקיפות שסבל וסובל" (עמ' 171 פסקה 1). שעל כן הוטל על המערער העונש שצוין לעיל. 
12.
כפי שנאמר לעיל- אציע לחברי להתערב בענישה. נראה לי כי לצד מהות העבירה ומיהותו של העבריין, יש לתת במקרה זה משקל מיוחד, אולי אפילו חריג, לנסיבות הנלוות, הקשורות לביצוע העבירות. בית משפט קמא לא התעלם מן הנסיבות, ובאשר לחלקן, קבע אפילו ממצאים הדוחים את טעוני התביעה ומאמצים את עמדת ההגנה, אולם התוצאה העונשית מצביעה על כך שהנסיבות לא קיבלו את משקלן ההולם. בגדר הנסיבות הנלוות הממצא העובדתי המרכזי של בית משפט קמא הוא כי המערער לא עבר את העבירה בשל בצע כסף "...לטענת התובע הנאשם עבר אתה עבירה בשל בצע כסף... הטענה לא מקובלת עלי ואני ודוחה אותה" (עמ' 172). בהמשך, מתייחסת כב' השופטת קמא לטעוני הצדדים בהרחבה בהקשר זה ובוחנת אותם. בסופה של אותה בחינה נותרה  סוגיית המניע ללא הכרעה. חוסר ההכרעה בסוגיה זו – מן הראוי שיפעל לזכות המערער כפי שיוסבר להלן.
13.
הרצון להתעשר אגב ותוך ניצול התפקיד הציבורי שממלא פלוני- הוא הרכיב הבסיסי השורשי והמאפיין ביותר את היבט השחיתות שבעבירת השוחד. השחיתות עניינה בכך שהכסף הוא העומד בראש מעייניו של עובד הציבור מקבל השוחד, בין אם מדובר בסטייה מהשורה, ובין אם מדובר בקבלת תמורה עבור ביצוע עבודתו השגרתית. טול רכיב זה, והיבט השחיתות הגם שהוא עדיין קיים, מקבל פנים אחרות, במיוחד כך כאשר לא מוצג מניע אחר שעוצמתו ומשמעותו זהה או מקבילה לתאוות הבצע. כדי להסיר כל ספק: עבירת השוחד נעברת במלואה גם כאשר אין מדובר בתאוות בצע. ההיבט הציבורי, הצורך לשמור על טוהר המידות על שקיפות הגינות ושוויון בשירות הציבורי נשאר בעינו ואינו מתגמד. אולם, לעניין ההתחשבות בעבריין ותוך שאנו רואים לנגד עיננו את עקרון הענישה האינדויבידואלית, לא הרי שוחד שמוכתב על ידי תאוות בצע כהרי שוחד שסיבת לקיחתו לא הובהרה עד תומה. יש להזכיר בהקשר זה כי מדובר בסכומי כסף קטנים יחסית, העולים בקנה אחד עם קביעתו של בית משפט קמא כי אין מדובר בתאוות בצע.   
14.
לחוסר המניע מצטרפות נסיבות מתן השוחד. ככלל, כאשר מדובר בשוחד הניתן לרופא במערכת הבריאות הציבורית, עצם קבלתו מעידה על ניצול מצוקתו של החולה על ידי עובד הציבור (לענייננו הרופא) המקבל אותו. חולה, שבבריאותו עומדת על כף המאזניים מוכן לשלם כל מחיר, על מנת לקנות לעצמו את תשומת לבו והתייחסותו המיטבית של הרופא המטפל בו לרבות תשלום שוחד. לא זה המצב במקרה הנוכחי. בית משפט קמא קבע בעניין זה: "לא התרשמתי שאבוטבול הוא מסוג האנשים שאת מצוקתו ניתן "לנצל" גם התביעה אינה חולקת למעשה על קביעה זו. אבוטבול לא נוצל ולא היה במצוקה. הוא שילם למערער מרצונו, שמא כדי לשמן את הגלגלים או משום שהדבר מקובל בעולמו ומשקף את נורמת ההתנהגות היום יומית שלו לפיה עבור שירותים - משלמים. המערער לא צריך היה לקבל את הכסף, ומשקבלו- נטל שוחד. המניעים של אבוטבול אינם מאיינים או אפילו מכרסמים במשמעות העבירה. אלא, שככל שהחומרה היא פונקציה (במיוחד לעניין שוחד ברפואה הציבורית) של מצבו ומצוקתו של הנותן- היבט זה אינו קיים במקרה הנוכחי. שוחד- היה. ניצול- לא היה. 
15.
חשיבות מסוימת אני רואה גם בדרך התנהלותו של המערער באירוע השלישי קרי מתן השוחד ב- 7.11.06. השתלשלות הדברים, כפי שנקבעה בבית משפט קמא בנושא זה היתה, כזכור, כדלקמן:  בעקבות שיחה מוקדמת בין סיטבון למערער דיבר המערער עם אבוטבול שהתלונן בפניו על מחושים שונים. מאוחר יותר הופיע אבוטבול בבית החולים, זכה לטיפולו של המערער שהעבירו בסופו של טיפול לרופא נוסף (ד"ר אלג'ם). לאחר מכן, שב אבוטבול אל המערער. בשלב זה נתן לו אבוטבול סך של 800 ₪ (השוחד) והניח פתקה ובה מספר טלפון. לפתק נלוותה דרישה כי המערער יתקשר למשטרה ויאשר כי ביקורו של אבוטבול בחדר המיון היה דחוף, זאת כדי להצדיק את הפרתו של מעצר הבית. המערער אכן התקשר אל המשטרה לאחר כשלוש שעות אולם דיווח רק על כך שאבוטבול היה בחדר מיון. המערער לא מילא אחר הדרישה לציין כי המדובר בביקור חיוני ודחוף. בדיעבד, נתן אבוטבול ביטוי בוטה וגס לחוסר שביעות רצונו מכך שהמערער התעלם מבקשתו כעולה  מתוכן השיחה בין סיטבון לאבוטבול (ת/16 ו- ת/17). אין ספק, שהדרישה להתקשר למשטרה הוותה במידה מסוימת לפחות קו פרשת המים במערכת היחסים שבין המערער לאבוטבול.  עצם הדרישה כי המערער יתקשר למשטרה וישקר, המחישה גם ללא פרשנות נוספת, מיהו האדם הנמצא בפניו. למרות זאת, המערער לא נכנע לחלוטין לדרישה שהציב בפניו אבוטבול, המערער דיווח למשטרה על עצם קיומו של הביקור אולם ללא התוספת, שהיתה חשובה כל כך לאבוטבול, קרי: עובדה שהוא נאלץ להפר את מעצר הבית, זאת בשל מצב בריאותי הטעון טיפול מיידי. נראה לי כי ניתן לומר לזכותו של המערער שהנורמטיביות בדרך חייו  מנעה ממנו מלשקר למשטרה כפי שנדרש ובכך יש לראות, לעניין העונש לפחות, נסיבה לקולא. ככל שהדברים אמורים בהכרעת הדין העובדה שלא מילא במלואה אחר הדרישה שהוצבה בפניו, תומכת במסקנתה של כב' השופטת קמא כי המערער לא חש מאוים, אולם לעניין העונש יש בכך, כאמור, ביטוי לסולם ערכים, שהסתייג כאמור מהטעייתה של המשטרה. 
16.
האמור בפסקה האחרונה, מוליך להיבט נוסף, שאף הוא עניינו עצם קיומו של הקשר בין המערער לאבוטבול. הדרישה, שלה  לא נכנע המערער, לשקר בנושא הדחיפות בביקורו של אבוטבול במיון, היוותה סימן היכר בולט למיהותו של האדם העומד בפניו. בפני המערער הוטחה בכל עוזה העובדה שאין מדובר רק באדם בעל שם מפוקפק שמסתובב עם מאבטחים, אלא בעבריין שאין לו קוים אדומים. בעקבות זאת נוצר אולי גם הפחד שמצא בין היתר את ביטויו בהודעתו במשטרה כאשר שאל את החוקר אם "יש סיכוי שהוא יהיה מאוים אחרי עדותו" (ת/3 עמ' 3).  ההבנה, בשלב זה מיהו האדם העומד בפניו- יש בה משום ענישה בפני עצמה. נראה לי כי יש מקום להתחשבות, מסוימת לפחות, במערער המתבססת על כך שנותן השוחד הוא עבריין כבד שאיננו חלק מעולמו,  והמערער הבין, ולו גם מאוחר, למי נתן את שירותיו. לא קיבלנו לעניין הכרעת הדין את טענת הפחד כמסבירה את מעשיו של המערער. בניגוד לטענת הסנגוריה- אין מדובר בכך 
"שלא עמד בכוחו להתלונן על אסי אבוטבול". המערער קיבל מאבוטבול תשלום על שירותים שהעניק לו בתוך בית החולים, וראה עצמו כזכאי לאותם תשלומים. זו ורק זו היתה הסיבה שכך קיבל את הכסף ולא משום שפחד להשיב את פניו של אבוטבול ריקם. אולם בסופה של הדרך, במיוחד לאחר פרסומו של פסק הדין בתפ"ח 1049/07 מדינת ישראל נ' אבוטבול, אין ספק שהמערער ספג מהלומה נוספת משנחשפה בפניו במלואה דמותו של אבוטבול. הפער בין הוית חייו של המערער לבין הוית חייו של אבוטבול כפי שהתגלתה בפסק הדין- מצדיק התחשבות מסוימת בענישה. 
17.
לאמור לעיל מתווספים השיקולים המקובלים לעניין ענישה שהוזכרו על ידי בית משפט קמא, אלא שנראה כי היה מקום לתת להם משקל נוסף מעבר למה שניתן להם. בגדר שיקולים אלה הדגש הוא על הזכויות שצבר לעצמו המערער במהלך שנותיו כרופא בחדר המיון מחד גיסא, והפגיעה העמוקה שספג כאשר תפקידו כמנהל חדר המיון נלקח ממנו. לעניין התנהלותו כרופא: העדויות שנשמעו הצביעו על כך שמכישוריו המובהקים כרופא נהנו כל אלה שהגיעו לטיפולו- ידוענים לצד עלובי החיים. כולם נהנו ממעורבות, אמפטיה ויכולת. כאשר מדובר בשוחד- ברפואה הציבורית או בכל תחום דומה, הסכנה היא בכך "שקוני השירות" יהנו משירותיו הטובים של עובד הציבור ושאר הנזקקים לשירות זה- ירדו בדרגה, ויזכו לשירות נחות באיכותו. כאשר מסתבר שחשש זה לפחות לא התממש- צריכה להיות לכך השלכה לענין העונש. באשר לעוצמת הפגיעה: המערער הוגדר כמי ש"נשוי" לחדר המיון העובדה שחלק זה בחייו כנראה מאחוריו- משקפת פגיעה רבתי שאף לה משקל לעניין הענישה. 
18.
סוף דבר לעניין הענישה: לא יכולה להיות מחלוקת באשר לצדקת עמדתו של בית משפט קמא לעניין השחיתות הגלומה בעבירת השוחד, והצורך לבטא את הסלידה ממנה כמו גם את הרצון לשמור מכל משמר על טוהר המידות בשירות הציבורי- באמצעות ענישה משמעותית. יחד עם זאת, ענישה לעולם היא מורכבת מהעושה, המעשה, והנסיבות הנלוות, ולא רק מהחומרה הטבועה בעבירה בשל הרכיבים האינהרנטיים שלה. לענייננו- בהסתמך על כל האמור לעיל אציע לחברי להעמיד את תקופת המאסר על ששה חודשים אותם יוכל המערער לרצות בדרך של עבודות שירות (בכפוף לחוות דעתו של הממונה). נראה לי כי ענישה זו תבטא מידתיות ראויה כאשר המאסר מצביע על מהות העבירה ומטביע את חותם השחיתות שהוא חלק בלתי נפרד ממנה, ותקופת המאסר כמו גם האפשרות לרצותו בדרך של עבודות שירות- מכמתים את הנסיבות. החלטה זו, מהוה מניה וביה תשובה גם לעתירת הסנגוריה לסיום ההליך ללא הרשעה. הרשעה מבטאת את הכתם המוסרי, וכתם זה מן הראוי שיוטל. שוחד, הוא שוחד הוא שוחד, וכך יש לראותו. נסיבות מקלות- אינן מקנות לו משמעות אחרת. הן אינן מצביעות על כך שהמערער נאלץ לנהוג כפי שנהג ואינן מפחיתות על כן מאחריותו המוסרית. השפעתן היחידה יכולה להיות לעניין הענישה כפי שאני אכן מציעה לנהוג. 
סוף דבר: לו תשמע דעתי, תועמד תקופת המאסר כאמור על 6 חודשים שיכול וירוצו בעבודות שירות ויתר רכיבי הענישה ישארו בעינם.

	דבורה ברלינר, נשיאה
אב"ד


השופטת תחיה שפירא:

אני מסכימה.

	תחיה שפירא, שופטת


השופט חאלד כבוב:

אני מסכים.

	חאלד כבוב, שופט


אשר-על-כן, הוחלט כאמור בחוות-דעתה של הנשיאה. הערעור על הכרעת הדין והערעור על העונש יתקבל, באופן שתקופת המאסר תעמוד על 6 חודשים, אותם יוכל המערער לרצות בעבודות שירות.
ניתן היום,  ה' בטבת תש"ע, 23 דצמבר 2009, במעמד הצדדים.

	תחיה שפירא, שופטת

